|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 024-01/23-01/124

URBROJ: 2170-30-23-1

Omišalj, 17. studenog 2023.

**PREDMET: Savjetovanje sa zainteresiranom javnošću o Nacrtu odluke o izmjenama Odluke o socijalnoj skrbi**

 Općinsko vijeće Općine Omišalj na sjednici održanoj 7. prosinca 2022. godine usvojilo je Odluku o socijalnoj skrbi te kasnije izmjene i dopune iste („Službene novine Primorsko-goranske županije“ broj 42/22 i 32/23).

 Zbog sve većih troškova života s kojima smo suočeni i sve većeg broj socijalno ugroženih osoba, Općina Omišalj planira povećanje sredstava za korisnike socijalne skrbi Općine Omišalj. Shodno navedenom, Nacrtom odluke povećava se uvjet prihoda te uvjet prihoda ispunjava korisnik s prihodom kako slijedi:

- samac s prihodom do 462,00 eura (trenutno 385,00 eura)

- dvočlano kućanstvo s prihodom do 576,00 eura ( trenutno 480,00 eura)

- kućanstvo s tri člana s prihodom do 774,00 eura (trenutno 645,00 eura)

- kućanstvo s četiri člana s prihodom do 1.032,00 eura (trenutno 860,00 eura).

 Također, Nacrtom odluke za 40% povećava se iznos novčanih bonova za kupnju prehrambenih proizvoda te prigodnih poklona za blagdane.

 Temeljem članka 11. Zakona o pravu na pristup informacijama („Narodne novine“ broj 25/13 i 85/15), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. Na taj se način želi upoznati javnost sa predloženim Nacrtom odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

 **Svoje prijedloge vezane uz Nacrt odluke možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **sonja.cubranic@omisalj.hr**

 **Savjetovanje o nacrtu Prijedloga odluke otvoreno je do 8. prosinca 2023. godine.**

 Po završetku Savjetovanja, svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima kao i razlozima neprihvaćanja i to Izvješće bit će objavljeno na ovoj stranici.

Općina Omišalj

***-nacrt-***

Na temelju članka 35. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 36/09, 125/08, 36/09, 150/11, 19/13 - službeni pročišćeni tekst, 144/12, 137/15 - službeni pročišćeni tekst, 123/17, 98/19, 144/20), članka 289. stavka 7. Zakona o socijalnoj skrbi („Narodne novine“ broj 18/22, 46/22, 119/22 i 71/23) i članka 33. Statuta Općine Omišalj („Službene novine Primorsko-goranske županije“ broj 5/21), Općinsko vijeće Općine Omišalj na 12. sjednici održanoj \_\_\_\_\_\_\_ 2023. godine, donijelo je

**ODLUKU**

**o izmjenama Odluke o socijalnoj skrbi**

**Članak 1.**

U Odluci o socijalnoj skrbi („Službene novine Primorsko-goranske županije“ broj 42/22 i 32/23, dalje u tekstu: Odluka) u članku 9. stavak 1. mijenja se i glasi:

„Uvjet prihoda ispunjava Korisnik s prihodom kako slijedi:

- samac do 462,00 eura

- dvočlano kućanstvo do 576,00 eura

- kućanstvo s tri člana 774,00 eura

- kućanstvo s četiri člana 1.032,00 eura

- ako kućanstvo ima više od 4 člana, uvjet prihoda za svakog se člana uvećava za 100,00 eura u odnosu na iznos iz alineje 4. ovog stavka.“

**Članak 2.**

U članku 20. stavak 2. Odluke mijenja se i glasi:

„Pravo na pomoć za kupnju prehrambenih proizvoda sastoji se u mjesečnom iznosu pomoći u obliku novčanog bona u prodavaonici s kojom Općina ima zaključen ugovor, i to za:

- samca 45,00 eura

- dvočlanu obitelj 56,00 eura

- obitelj sa tri ili više članova 67,00 eura.“

**Članak 3.**

U članku 21. stavku 2. Odluke broj: „40,00“ mijenja se i glasi: „56,00“.

**Članak 4.**

U članku 41. Odluke broj: “39“ mijenja se i glasi: „40“.

**Članak 5.**

Ova Odluka stupa na snagu 1. siječnja 2023. godine, a objavit će se u "Službenim novinama Primorsko-goranske županije“.